PROKAL.CO, HARIAN itu Amat---ngaran karangan panulis haja---pina himung banar. Inya wan kakawalannya sudah basiap handak tulak balalah wan kakawalannya. Rancananya Amat handak tulakan ka wadah rikriasi nang tarkanal di kampung subalah.
Baluman sampai Amat sudah maancang-ancang handak mancari wadah bapoto nang bagus. “Gasan kenang-kenangan haja. Jadi kawa jua unda balagak, unda suah tulak ka wadah rikriasi wan kada katinggalan jaman,” Amat basuara wan kakawalannya.
Hampir dua jam di jalanan, akhirnya Amat wan kakawalannya nang tulakan bafoto sampai jua. “Dasar harat pang sakalinya wadahnya. Ayo sudah lakasi kita bagantian bapotoan,” Amat mamadahi kakawalannya.
Kada lawas imbah itu Amat sudah sibuk manyiapkan kamira nang dibawa wan sudah disiapkannya. “Hayo hancapi. Sini unda fotokan. Basiap lah,” Amat mambari aba-aba.
Mandangar damintu kakawalan Amat masing-masingnya maambil gaya. Kada handak kalah wan kakawalannya, Amat jua maambil gaya. Pokoknya gayanya macam tukang poto tarkanal tu pang. Marasa talalu parak, Amat basasar tunggal ikitan handak mamoto kakawalannya.
Saking asyiknya, Amat wan kakawalannya kada marasa kalo ada sungai di balakangnya badiri. “Siap…satu…dua…ti..ga. Nah tacabur ka sungai unda,” jar Amat.
Rupanya Amat dasar kada marasa di balakangnya sudah ada sungai. Malihat Amat tatawaan, kakawalannya takurihingan haja lagi. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn